וולי ג'ונס

וולטר "וולי" ג'ונס (באנגלית: Walter "Wali" Jones; נולד ב-14 בפברואר 1942) הוא כדורסלן עבר אמריקאי, אשר שיחק בליגות ה-NBA וה-ABA בין השנים 1964–1976. בעונת  זכה באליפות ה-NBA כשחקן פילדלפיה 76', ולאורך 10 עונותיו בליגה העמיד ממוצעים כוללים של 10.1 נקודות, 3.2 אסיסטים ו-2.3 ריבאונדים למשחק.

קריירת משחק
ג'ונס נולד בפילדלפיה שבפנסילבניה, ובין השנים 1960–1964 למד באוניברסיטת וילאנובה אשר ברדנור טאונשיפ הסמוכה. לאורך תקופתו בקבוצת הכדורסל של האוניברסיטה ("וילאנובה ויילדקטס") שיתף פעולה עם שחקני ה-NBA לעתיד ג'ים וושינגטון וביל מלקיוני, וקלע 16.8 נקודות בממוצע למשחק.

בדראפט ה-NBA 1964 נבחר ג'ונס על ידי דטרויט פיסטונס, בבחירה ה-18. כחודש לאחר הדראפט הועבר לצד ביילי האוול, דון אול, בוב פרי ולס האנטר לבולטימור בולטס, תמורת טרי דיסינג'ר, דון קוג'יס ורוד ת'ורן. בעונתו היחידה בבולטימור שימש כמחליפם מהספסל של דון אול וקווין לוגרי, והעפיל עם הבולטס לגמר האזור המערבי.

בספטמבר 1965 הועבר בטרייד לפילדלפיה 76', בתמורה לסנטר הוותיק ג'וני "רד" קר. בעונת  שימש כשחקן חמישייה קבוע בפילדלפיה, לצדם של וילט צ'מברלין, לוציוס ג'קסון, צ'ט ווקר והאל גריר, וסייע לקבוצה לרשום את מאזן הניצחונות הטוב בתולדותיה; 68–13. בסדרת גמר הפלייאוף, אליה העפילו לראשונה מזה 12 שנים, גברו הסיקסרס על סן פרנסיסקו ווריורס בתוצאה 4–2, בדרך לזכייתם השנייה באליפות ה-NBA. במשחק הראשון של סדרת הגמר התעלה ג'ונס עם 30 נקודות, 10 ריבאונדים ו-8 אסיסטים בניצחון הסיקסרס בתוצאה 141–135, ולאורך הסדרה כולה רשם ממוצעים של 20.2 נקודות ו-5.3 אסיסטים למשחק. בשנת 1996 נבחרה פילדלפיה של עונת 1966/1967 לאחת מעשר הקבוצות הגדולות בתולדות ה-NBA. ב-4 העונות הבאות המשיך ג'ונס להציג יכולת טובה בפילדלפיה, עם ממוצע של 12.2 נקודות למשחק.

בדצמבר 1971 הועבר בטרייד למילווקי באקס, אותה אימן לארי קוסטלו, אשר שיחק לצדו בפילדלפיה בין השנים 1966–1968. בשנת 1973 פרש ג'ונס ממשחק למשך שנה, ובין השנים 1974–1976 שיחק עבור יוטה סטארס (מליגת ה-ABA), דטרויט פיסטונס ופילדלפיה 76' כשחקן ספסל.

קישורים חיצוניים

הערות שוליים

בוגרי אוניברסיטת וילאנובה
כדורסלנים אמריקאים
כדורסלנים אפרו-אמריקאים
פנסילבניה: כדורסלנים
כדורסלני אוניברסיטת וילאנובה
בחירות דראפט של דטרויט פיסטונס
כדורסלני ליגת ה-ABA
כדורסלני בולטימור בולטס (1963–1973)
כדורסלני פילדלפיה 76'
כדורסלני מילווקי באקס
כדורסלני דטרויט פיסטונס
אמריקאים שנולדו ב-1942